b'\n_START_ARTICLE_\nLeopold Kemperle\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, gimnazijo pa v Gorici (1898-1906), po maturi pa \xc5\xa1tudiral pravo na Univerzi na Dunaju. Med bivanjem na Dunaju, kjer je bil nekaj let vpisan na pravni fakulteti, je bil dejaven v Slovenskem katoli\xc5\xa1kem akademskem klubu Danica. Tu je med drugimi sodeloval z Mirkom Bo\xc5\xbei\xc4\x8dem in Markom Natla\xc4\x8dnom. _NEWLINE_Po prvem dr\xc5\xbeavnem izpitu ga je Janez Evangelist Krek pregovoril, da se je odlo\xc4\x8dil za \xc4\x8dasnikarski poklic. Pustil je \xc5\xa1tudij in od\xc5\xa1el v Maribor kjer je prevzel uredni\xc5\xa1tvo malo prej ustanovljenega glasila Stra\xc5\xbea, in se hkrati tudi politi\xc4\x8dno opredelil za Slovensko ljudsko stranko. Urednik lista je bil v letih 1910\xe2\x88\x921914. V tem \xc4\x8dasu je redno objavljal \xc4\x8dlanke tudi v Slovenskem gospodarju in glasilu slovenske mladine Na\xc5\xa1 dom. Aprila 1914 se je preselil v Miren pri Gorici, kjer mu je \xc4\x8cevljarska zadruga zagotovila stalno uredni\xc5\xa1ko mesto. Ko je 23. maja 1915 izbruhnila vojna s Kraljevino Italijo je bila zadruga prisiljena delavnice z delavci in dru\xc5\xbeinami preseliti v Nazarje. Tako je Kemperle do konca 1. svetovne vojne pre\xc5\xbeivel v Nazarjih in tam vneto deloval v begunskem tabori\xc5\xa1\xc4\x8du z okoli 1.200 begunci, ter dejansko vodil delo begunskih ustanov (\xc5\xa1ola, ambulanta, posredovalnica). Po vojni se je z zadrugo vrnil v Miren, se posvetil obnovi zadru\xc5\xbene tovarne, po letu 1920 pa tudi k \xc4\x8dasnikarskemu delu. S pomo\xc4\x8djo Zadru\xc5\xbene zveze Gorica je ustanovil mese\xc4\x8dnik Gospodarski list (izhajal 1923-1928) in ga prvo leto tudi urejal. France Bevk ga je pridobil tudi za odgovornega urednika pokrajinskega glasila Gori\xc5\xa1ka stra\xc5\xbea. S tem listom je sodeloval vse do 16. novembra 1928, ko so ga fa\xc5\xa1isti\xc4\x8dne oblasti ukinile. Kasneje je bil aretiran pri Mostu na So\xc4\x8di, ko se je slu\xc4\x8dajno peljal z avtomobilom nekih znancev, ki so preva\xc5\xbeali oro\xc5\xbeje in strelivo v Kraljevino Jugoslavijo. Na procesu pred posebnim sodi\xc5\xa1\xc4\x8dem za za\xc5\xa1\xc4\x8dito dr\xc5\xbeave v Rimu je bil opro\xc5\xa1\xc4\x8den vseh obto\xc5\xbeb, saj je sodi\xc5\xa1\xc4\x8de ugotovilo, da s prevozom oro\xc5\xbeja, ki so ga organizirali usta\xc5\xa1i, dejansko ni bil povezan. Po kon\xc4\x8danem sodnem procesu se je vrnil v Gorico in se umaknil v zasebno \xc5\xbeivljenje. _NEWLINE_Po 2. svetovni vojni je s prijatelji 17. januarja 1947 v Gorici ustanovil Slovensko demokratsko zvezo in bil njen predsednik do smrti. Bil je tudi soustanovitelj politi\xc4\x8dnega tednika Demokracija in leta 1947 njen prvi urednik. Vsa leta izhajanja je sodeloval tudi pri Slovenskem Primorcu. Oktobra 1948je bil na ob\xc4\x8dinskih volitvah izvoljen v gori\xc5\xa1ki ob\xc4\x8dinski svet. Umrl je po kratki bolezni v tr\xc5\xbea\xc5\xa1ki bolni\xc5\xa1nici.'